**OBRAZLOŽENJE**

**ZA NACRTA PRAVILNIKA O SPECIJALISTIČKOM USAVRŠAVANJU PRVOSTUPNIKA SESTRINSTVA U DJELATNOSTI HITNE MEDICINE**

Na temelju članka 181. stavka 4., članka 183. stavka 3. Zakona o zdravstvenoj zaštiti („Narodne novine“, broj 100/18) i članka 10. stavka 3. Zakona o sestrinstvu („Narodne novine“, br. 121/03, 117/08 i 57/11), uz prethodno pribavljeno mišljenje Hrvatske liječničke komore i Hrvatske komore medicinskih sestara, ministar zdravstva donosi Pravilnik o specijalističkom usavršavanju prvostupnika sestrinstva u djelatnosti hitne medicine.

Cilj specijalističkog usavršavanja prvostupnika sestrinstva u djelatnosti hitne medicine je unaprjeđenje kvalitete i učinkovitosti u zbrinjavanju hitnih stanja. Navedeno će se postići proširenjem kompetencija medicinskih sestara i medicinskih tehničara, koji su već završili različite oblike dodatnih edukacija, ali sukladno trenutno važećim propisima ta znanja i vještine ne smiju koristiti u svakodnevnom radu.

Program specijalističkog usavršavanja sadrži teorijska i praktična znanja te vještine za osposobljavanje prvostupnika sestrinstva za samostalno pružanje medicinske skrbi u svojoj domeni rada, a temeljen je na suvremenim znanstvenim spoznajama za zbrinjavanje hitnih stanja. Specijalističko usavršavanje za prvostupnike sestrinstva zaposlene u djelatnosti hitne medicine traje godinu dana.

Ovim Pravilnikom utvrđuje se i način polaganja specijalističkog ispita za prvostupnike sestrinstva u djelatnosti hitne medicine te standardi za određivanje ovlaštenih zdravstvenih ustanova za provođenje specijalističkog usavršavanja prvostupnika sestrinstva u djelatnosti hitne medicine.

Prvostupnici sestrinstva koji su na dan stupanja na snagu ovoga Pravilnika zaposleni u radnom odnosu na poslovima u Timu 2 zavoda za hitnu medicinu jedinice područne (regionalne) samouprave odnosno Grada Zagreba obvezni su završiti specijalizaciju u djelatnosti hitne medicine u roku od dvije godine od dana stupanja na snagu ovoga Pravilnika.